b'\n_START_ARTICLE_\nSoihtu\n_START_PARAGRAPH_\nSoihtu on joko kannettava tai paikallaan poltettava valaistusv\xc3\xa4line. Yksinkertaisimmillaan soihtu on puinen sauva, jonka toiseen p\xc3\xa4\xc3\xa4h\xc3\xa4n on kiedottu syttyv\xc3\xa4\xc3\xa4 materiaalia, vaikkapa hamppuk\xc3\xb6ytt\xc3\xa4, joka kastetaan palavaa ainetta (tervaa, poltto\xc3\xb6ljy\xc3\xa4, hartsia, rikki\xc3\xa4 yms.) sis\xc3\xa4lt\xc3\xa4v\xc3\xa4\xc3\xa4n seokseen ennen soihdun sytytt\xc3\xa4mist\xc3\xa4. Kiinteiss\xc3\xa4 soihduissa polttoaineena voidaan k\xc3\xa4ytt\xc3\xa4\xc3\xa4 kaasua tai vaikka tiilimurskan ja petrolin sekoitusta._NEWLINE_Opittuaan hallitsemaan tulta pelottivat ihmisen esi-is\xc3\xa4t villiel\xc3\xa4imi\xc3\xa4 pois alkeellisilla soihduilla ja valaisivat niill\xc3\xa4 kulkuaan y\xc3\xb6ss\xc3\xa4. Tuli antoi turvaa ja l\xc3\xa4mp\xc3\xb6\xc3\xa4, kohotti ihmisen muiden el\xc3\xa4inten yl\xc3\xa4puolelle. Tulen palvomisesta johtuen soihtuihinkin liittyi omaa magiaansa ja symboliikkaansa, joka on voimissaan viel\xc3\xa4 nyky\xc3\xa4\xc3\xa4n. Soihtu oli monien antiikin kreikkalaisten ja roomalaisten jumalten symboli, ja soihtukulkueilla oli sijansa jo roomalaisten uskonnonharjoituksessa._NEWLINE_Sis\xc3\xa4tilojen valaisemiseen kiinteit\xc3\xa4 soihtuja k\xc3\xa4ytettiin Euroopassa aina varhaiskeskiajalle asti, my\xc3\xb6hemmin p\xc3\xa4\xc3\xa4asiassa ulkona, esimerkiksi linnojen ja kartanoiden pihoissa. Nykyaikana soihtujen merkitys on etup\xc3\xa4\xc3\xa4ss\xc3\xa4 symbolinen; niit\xc3\xa4 k\xc3\xa4ytet\xc3\xa4\xc3\xa4n valaistukseen uskonnollisissa tai muuten juhlallisissa tilaisuuksissa sek\xc3\xa4 erilaisissa pime\xc3\xa4ll\xc3\xa4 liikkuvissa kulkueissa. Tulennielij\xc3\xa4t tarvitsevat my\xc3\xb6s taiteenlajinsa harjoittamiseen soihtuja.\n_START_SECTION_\nSymboliikka\n_START_PARAGRAPH_\nSoihtu on yleinen toivon ja valistuksen symboli. Nykyajan monumenteista soihtu esiintyy symbolisessa merkityksess\xc3\xa4 esimerkiksi New Yorkin Vapaudenpatsaassa, jonka naishahmo "valaisee vapaudella maailmaa". Palavilla soihduilla on t\xc3\xa4rke\xc3\xa4 merkitys mielenosoituksissa ja mysteerikulkueissa. Niill\xc3\xa4 voidaan symboloida sek\xc3\xa4 el\xc3\xa4m\xc3\xa4\xc3\xa4 ett\xc3\xa4 kuolemaa. Raamatun Johanneksen ilmestyksess\xc3\xa4 on seitsem\xc3\xa4n soihtua ilmaisemassa Jumalan seitsem\xc3\xa4\xc3\xa4 voimaa._NEWLINE_Muinaisessa Kreikassa ja Roomassa kaksi eri suuntiin osoittavaa, ristiin kuvattua soihtua olivat surun merkki, jota hakattiin ajan hautakiviin. Alasp\xc3\xa4in kaiverrettu soihtu symboloi kuolemaa, kun taas yl\xc3\xb6sp\xc3\xa4in osoittava kuvasi el\xc3\xa4m\xc3\xa4\xc3\xa4, totuutta ja liekin uudelleensynnytt\xc3\xa4v\xc3\xa4\xc3\xa4 voimaa._NEWLINE_L\xc3\xa4hi-id\xc3\xa4ss\xc3\xa4 ja Rooman valtakunnan alueella vaikuttaneessa mithralaisessa uskonnossa yl\xc3\xb6sp\xc3\xa4in kohotettu soihtu puolestaan kuvasi auringonnousua ja alasp\xc3\xa4in k\xc3\xa4\xc3\xa4nnetty auringonlaskua._NEWLINE_Monet poliittiset puolueet ja liikkeet ovat k\xc3\xa4ytt\xc3\xa4neet tai k\xc3\xa4ytt\xc3\xa4v\xc3\xa4t soihtua tunnuksenaan, muun muassa Britannian konservatiivipuolue ja ruotsalainen Ruotsidemokraatit._NEWLINE_Olympiatuli paloi jo muinaisessa Kreikassa antiikin olympialaisten aikana. Nykyisin olympiatulen kuljettaminen olympialaisten is\xc3\xa4nt\xc3\xa4kaupunkiin ja erityisesti sen sytytt\xc3\xa4minen ovat suuren luokan mediatapahtuma. Uudenaikaisten olympialaisten ohjelmistossa tuli on ollut Amsterdamin kisoista 1928, ja soihtuviestin perinteen aloittivat Berliinin olympialaiset.'